
Projektis „Fast border crossing“ osalemine, omafinantseeringu kinnitamine ja sildfinantseerimise lubamine

1. ASJAOLUD JA MENETLUSE KÄIK
Narva Bussiveod AS koostöös Narva Linnavalitsusega ning Ivangorodi Linnavalitsusega (Администрация Муниципального образования «Город Ивангород Кингисеппского муниципального района Ленинградской области») töötab välja projekti “Fast border crossing“ ehk „Kiire piiriületamine“ taotluse selle järgnevaks esitamiseks Euroopa naabrus- ja partnerlusinstrumendi (ENPI) Eesti-Läti-Vene piiriülese koostöö programmi. ENPI on osa Euroopa Liidu Naabruspoliitikast, mis toetab piiriülest koostööd kolmandate riikidega (sh Venemaaga) strateegilise partnerluse raames. Programmi kaasfinantseering moodustab 90% abikõlblikest projekti kuludest. I vooru taotluste esitamise tähtaeg on 29.11.2010.a
Projekt näeb ette regulaarse piiriülese bussiühenduse loomise Narva ja Ivangorod’i vahel. Projekti käigus soetatakse linnabussid, mis tagavad regulaarse piiriülese ühendusvõimaluse ning ehitatakse välja bussi-tolliterminalid Narvas ja Ivangorodis. Projekti tulemusena on plaanis muuta piiri ületamine võrreldes tänase olukorraga oluliselt  kiiremaks ja mugavamaks. 

Projekti üldeesmärgiks on kogu piirkonna konkurentsivõime tõstmine, mis aitaks kaasa turismi ja ettevõtluse arengule ning töökohtade loomisele. Projekti spetsiifilisteks eesmärkideks piiriületamise probleemide lahendamine läbi piiriülese  ühistranspordi võimaluste loomise. See suurendab piirkonna külastatavust ning toetab turismi ja ettevõtlusaktiivsuse tõusu, piirkonna tööpuuduse vähenemist ning töökohtade loomist, aidates sellega kaasa elatustaseme tõusule piirkonnas. 

Projekti juhtpartneriks on munitsipaalettevõte Narva Bussiveod AS, partneriteks - Narva linnavalitsus ja Ivangorodi linnavalitsus. Iga partneri omaosalus projektis on vähemalt 10% projekti partneri eelarve abikõlblikest kuludest. Iga partner teostab oma tegevuste paketti ning vastutab selle paketi eduka realiseerimise eest: Narva Bussiveod AS - linnabusside soetamise ja regulaarse piiriülese bussiühenduse käivitamise eest; Narva linnavalitsus - bussi- ja tolliterminali rajamise eest Narvas Peetri platsil; Ivangorodi linnavalitsus - bussi- ja tolliterminali rajamise eest Ivangorodis. 

Kogu projekti eelarve moodustab kuni 34 735 500 krooni ehk 2 220 000 eurot, millest Narva linna projekti eelarve on kuni 6 000 000 krooni ehk 383 470 eurot ja omafinantseering (10%) on kuni 600 000 krooni ehk 38 347 eurot. Narva omafinantseeringut on vaja 2011. - 2013. aastaks. Projekti tegevused teostatakse 2011. – 2013. aastal. Otsusega on vaja määrata Narva linna poolne projekti partner, kinnitada projekti omafinantseering ja lubada sildfinantseerimise laenu võtmist juhul, kui projekt saab positiivse rahastamisotsuse. 

2. ÕIGUSLIKUD ALUSED
Kohaliku omavalitsuse korralduse seaduse (edaspidi KOKS) § 22 lg 1 p 8 ning Narva Linna-volikogu 29. juuni 2000. a määrusega nr 36/16 kinnitatud „Narva linna põhimääruse“ p 4.4.14. kohaselt kuulub Narva linna nimel ja arvel laenude ja teiste varaliste kohustuste võtmine Narva Linna-volikogu ainupädevusse. Valla- ja linnaeelarve seaduse (edaspidi VLES) § 8 lg 1 p-st 3 tulenevalt võib vald või linn võtta laenu üksnes valla või linna arengukavas ette nähtud investeeringuteks, järgides sealjuures VLES § 8 lg 1 p-des 2 ja 3 sätestatud tingimusi. Vastavalt KOKS § 37 lg p-le 3 on laenude võtmise aluseks arengukava. 

Projekti “Fast border crossing““ elluviimine vastab Narva Linnavolikogu 26. septembri 2007. a määrusega nr 36 kinnitatud ning viimati Narva Linnavolikogu 23. septembri 2010. a määrusega nr 32 muudetud Narva linna arengukava 2008 – 2015 strateegilise eesmärgi 2.1 (linna maine on parandatud) tegevussuuna 2.1.2 (luua Läänemere riikide regioonis arenenud ja efektiivne rahvus-vaheliste sidemete ja koostöö võrk) ülesande 2.1.2.5 (piiriülese koostöö arendamine) tegevusele „Operatiivset piiriületamist tagava ühistranspordi terminalide rajamine Narva ja Ivangorodi linna.“
VLES § 81 lg 2 kohustab omavalitsusüksust kooskõlastama valla ja linna ning nendest sõltuvate üksuste poolt võetavad laenud ja muud pikaajalised rahalised kohustused Rahandusministeeriumiga. Vastavalt KOKS § 22 lg-le 2 võib valla- või linnavolikogu delegeerida seadusega kohaliku oma-valitsuse, kohaliku omavalitsusüksuse või kohaliku omavalitsusorgani pädevusse antud küsimuste lahendamise valitsusele. KOKS § 30 lg 1 p 4 kohaselt lahendab valla- või linnavalitsus muuhulgas KOKS § 22 lg 2 alusel valitsusele delegeeritud küsimusi. 

3. OTSUS
3.1. Narva Linnavalitsusel osaleda projektis “Fast border crossing“ (edaspidi projekt). Projekti partneriks määrata Narva Linnavalitsuse Linnavara- ja Majandusamet (reg 75029837) kõigi projekti partneri õiguste ja kohustustega.

3.2. Kinnitada Narva linnavalitsuse projekti omafinantseeringuks aastatel 2011-2013 kokku kuni 600 000 krooni (38 347 eurot).
3.3. Volitada Narva Linnavalitsust esitama Rahandusministeeriumile projekti positiivse rahastamis-otsuse korral laenu võtmise kooskõlastustaotlus punktis 3.2 nimetatud omafinantseeringu katmi-seks aastatel 2011-2013 järgmiselt: 2011. aastal kuni 60 000 krooni (3 835 eurot).; 2012. aastal kuni 360 000 krooni (23 008 eurot); 2013. aastal kuni 180 000 krooni (11 504 eurot). 
3.4. Volitada Narva Linnavalitsust esitama Rahandusministeeriumile projekti positiivse rahastamis-otsuse korral laenu võtmise kooskõlastustaotlus sildfinantseeringu katmiseks aastatel 2011-2013 kokku kuni 3 000 000 krooni (191 735 eurot) ulatuses järgmiselt: 2011. aastal kuni 300 000 krooni (19 174 eurot), 2012. aastal kuni 1 800 000 krooni (115 041 eurot); 2013. aastal kuni 900 000 krooni (57 520 eurot).

4. RAKENDUSSÄTTED

4.1. Narva Linnavolikogu Kantseleil teha otsus asjaosalistele teatavaks. 
4.2. Otsus jõustub seaduses sätestad korras.
4.3. Käesolevat otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

